Runkolinja 560

Runkolinja 560 on pää­kaupunki­seudun poikittaisliikenteessä kulkeva linja-autolinja, jonka reitti käsittää noin 28 kilometrin matkan Helsingin Rastilasta Vantaan Myyrmäkeen. Sen liikennöinti aloitettiin 10. elokuuta 2015, ja linjasta vastaa Koiviston Auto Helsinki. Linja 560 on matkustajamääriltään HSL-alueen suosituin bussilinja ja myös vanhin edelleen liikennöivistä runkolinjoista; ensimmäinen runkolinja 550 lakkautettiin vuoden 2023 lopulla.
Linjan 560:n reittiä on aikaisemmin suunniteltu jatkettavaksi Espoon Matinkylään, mutta tälle osuudelle perustettiin vuonna 2023 erilliset runkolinjat 520 ja 530. Linjaa on myös suunniteltu muutettavaksi Raide-Jokeri 2 -pikaraitiotieksi. 
Linjan 560 reitti kulkee pääpiirteittäin samaa reittiä kuin linja 78, jonka se myös osittain korvasi. Runkolinjan myötä sittemmin lakkautettu 78 muutettiin Kontulan ja Malmin välillä liikennöiväksi ruuhka-aikojen linjaksi. Runkolinja aiheutti muitakin muutoksia erityisesti Itä-Helsingin linjojen reitteihin.
Liikennöinti.
Linjan reitti kulkee Rastilasta Vuosaaren, Mellunmäen, Kontulan, Malmin rautatieaseman, Paloheinän ja Kuninkaantammen kautta Myyrmäkeen. Matkan varrella on muun muassa neljä metroasemaa sekä kaksi rautatieasemaa, jotka mahdollistavat vaihtoyhteyden kehäradan juniin. Reitillä on myös linjaa varten tehtyjä järjestelyjä, kuten liikennevaloetuuksia ja Paloheinän joukkoliikennetunneli. Lisäksi runkolinja pysähtyy harvemmilla pysäkeillä kuin tavanomaiset linjat. 
Liikennöinti jatkuu joka päivä varhaisaamusta iltamyöhään, arkisin noin puoli viidestä noin yhteen. Linjan vuoroväli on päiväsaikaan kymmenen minuuttia. Kokonaismatka-aika on noin tunti. Matkaa nopeuttaa se, että linjalla käytetään avorahastusta ja bussiin voi nousta keskiovista. Linjaa on kuitenkin kuvailtu Helsingin seudun liikenteen epätäsmällisimmäksi bussilinjaksi; "Helsingin Sanomien" mukaan 560 sekä myöhästelee paljon että on usein etuajassa. Myöhästymisiin vaikuttaa muun muassa reitin miltei 30 kilometrin pituus mutta myös ruuhkat ja työmaat.
Kalusto.
Runkolinjaa liikennöi Koiviston Auto Helsinki. Linjan aloittaessa liikennöinnin vuonna 2015 reitillä kulki kaiken kaikkiaan 19 vähäpäästöistä telibussia, ja niiden ohella oli vielä kaksi vara-autoa. Elokuussa 2024 linjalla alettiin käyttää sähköisiä nivelbusseja.
Bussit ovat runkolinjoille tunnusomaisesti väriltään oransseja. Niiden sisällä on näytöt, jotka esimerkiksi ilmoittavat seuraavan pysäkin nimen. Autot on myös varustettu matkustamotilan ilmastoinnilla, alkolukolla, automaattisella palonsammutusjärjestelmällä, ajotavanseurantajärjestelmällä ja ajovakaudensäätöjärjestelmällä.
Matkustajamäärät.
Ensimmäisenä liikennöintisyksynä 2015 linjan matkustajamäärät olivat pienet, noin 386 000 kuussa, ja bussien sanottiin kulkeneen osan matkasta tyhjänä. Seuraavana keväänä määrä oli kuitenkin miltei 500 000 kuussa. Matkustajavajetta oli etenkin Malmin ja Myyrmäen välisellä osuudella. Jo tuolloin 560 oli kuitenkin toiseksi suosituin linja runkolinja 550:n jälkeen. Kun linja 550 vuonna 2023 korvattiin pikaraitiolinjalla 15, 560:sta tuli HSL-alueen matkustajamääriltään suosituin bussilinja. Vuoden 2024 aikana 560:lla tehtiin noin 6,6 miljoonaa matkaa. 
Liputta matkustavien osuus on ollut linjalla huomattavan suuri. Syyskuussa 2024 HSL ilmoitti, että arvionsa mukaan linjan matkustajista noin 10 prosenttia matkustaa liputta.
Paloheinäntunneli.
Linjan erikoisuudeksi on kutsuttu uutta, 1,2 kilometrin mittaista joukkoliikennetunnelia, joka alittaa Keskuspuiston Paloheinän ja Kuninkaantammen välillä. Se nopeuttaa matka-aikaa 15 minuutilla ja on toistaiseksi vain uuden runkolinjan käytössä. 
Idän suunnasta linjan 560 bussit kulkevat tunneliin uutta joukkoliikennekatua pitkin, joka on rakennettu Paloheinän Kuusmiehentien varteen. Se rakennettiin, koska Kuusmiehentien rakenteet eivät kestä tiheää bussiliikennettä. Myös linjan liikennöinti helpottuu, eikä se häiritse Kuusmiehentien varressa asuvia.
Tunneli ja Kuusmiehentien joukkoliikennekatu alittivat rakentamiselle varatun budjetin yhteensä lähes 12 miljoonalla eurolla. Tunnelin kustannuksissa säästettiin rakentamalla se yksiputkiseksi.
Vaikutukset muihin linjoihin.
Uusi linja aiheutti muutoksia samoilla seuduilla kulkevissa muissa bussilinjoissa. Merkittävimmät uudistukset tapahtuivat Itä-Helsingissä, jossa runkolinja korvasi Rastilan ja Vuosaaren aiempia liityntäyhteyksiä.